### Resume

Byrådet vedtog den 2.10.2019 en hensigtserklæring for Vejle Kommune om, at der pr. 1/7-2021 skulle være indført røgfri arbejdstid på alle kommunens arbejdspladser. I forbindelse med denne målsætning, blev det besluttet af HovedMED, at Delpolitikken om røg skulle evalueres i henholdsvis foråret og efteråret 2021 for at afdække, hvor langt arbejdspladserne var med gennemførslen af målsætningen. Målsætningen blev understøttet af en intensivering af tilbuddene om rygestop. Indstillingen lægger op til, at der indføres røgfri arbejdstid i Vejle Kommune pr. 1.8.22

### Sagsfremstilling

Byrådet vedtog 2.10.2019 en målsætning om, at Vejle Kommune skulle have røgfri arbejdstid i 2021.

Koncern HR har på vegne af HovedMED gennemført en undersøgelse af, hvor langt arbejdspladserne var i forhold til at implementere målsætningen om røgfri arbejdstid.

Undersøgelsen, som blev gennemført i foråret 2021 viste, at 47% af de arbejdspladser, der deltog i undersøgelsen, havde indført røgfri arbejdstid. I efteråret 2021 var tallet 70%, dog med en lavere besvarelsesprocent. Tallene viser, at mange arbejdspladser allerede nu har røgfri arbejdstid, men det efterlader samtidig en stor del af [adresse] arbejdspladser, som fortsat ikke har røgfri arbejdstid, bl.a. afventer flere en beslutning om, at vi har røgfri arbejdstid.

Seneste opgørelse fra februar 2022 foretaget af Kræftens Bekæmpelse viser, at 69 kommuner allerede har indført røgfri arbejdstid, mens yderligere 3 er på vej i løbet i af 2022 og 2023. Vejle Kommune fremgår ikke af denne opgørelse.

Drøftelserne på HovedMED den 30. november 2021 viser, at flere arbejdspladser afventer, at der bliver truffet en overordnet beslutning om at indføre røgfri arbejdstid.

HovedMED anbefaler derfor, at Byrådet beslutter at indføre røgfri arbejdstid i Vejle Kommune pr. 1. august 2022.

Koncern HR har udarbejdet ny delpolitik om røg, som konkretiserer formålet med politikken samt hjælper til en ensartet lokal fortolkning. Røgfri arbejdstid i Vejle Kommune betyder i praksis, at der må ikke ryges i arbejdstiden, som løber fra arbejdsdagens begyndelse til arbejdsdagen slutter. Der må ikke ryges hverken inden for eller uden for i arbejdstiden, ligesom der ikke kan anvendes fleks eller arbejdstid hertil.

Dog vil det være tilladt at ryge i eget hjem for de ansatte, som har mulighed for at arbejde hjemme. Der gælder særlige regler hvis man er dagplejer.

For at synliggøre rammerne for Delpolitik om røg, kan der som konkret eksempel nævnes, at det vil være en overtrædelse af delpolitikken, hvis man som ansat ryger i egen bil i løbet af din arbejdsdag når man transporterer sig fra ét arbejdssted til et andet.

I forbindelse med indstilling til Byrådet den 9. februar 2022, blev der stillet ændringsforslag om, at det skulle være tilladt at ryge uden for kommunens matrikler. I modsætning til eksempelvis regionens områder, (Region Syddanmark har røgfri arbejdstid og forbud mod rygning på regionens matrikler) omfatter [adresse] matrikler også veje, fortorve og parker og det vil derfor være svært at gennemføre i praksis og give fortolkningsproblemer. Ligeledes vil det ikke sende et godt signal til omverdenen, hvis vore ansatte står uden for vore arbejdspladser og ryger.

Det foreslås, at Delpolitik om røg vedtaget af Byrådet den 2/10- 2019 udgår og erstattes af vedlagte delpolitik om røg.

### Økonomi

Ingen

### Klima og resiliensvurdering

Ingen bemærkninger.

### Sagens videre forløb

Sagen skal behandles i Økonomiudvalget og Byrådet.

### Deltager i behandlingen

HR-chef Christina Jørgensen deltager under behandlingen.

### Historik

Kommunaldirektøren indstiller, 28. februar 2022, pkt. 39:

at vedlagte Delpolitik om røg vedtages

Beslutning fra Økonomiudvalget, 28. februar 2022, pkt. 39:

Anbefales.

Uffe Bech, Christoffer Schou og Annemette Mogensen tog forbehold for deres stillingtagen til Byrådets behandling af sagen.

### Beslutning

Christoffer Schou fremsatte på vegne af Ny Borgerlige og De Konservative følgende modforslag:

”At politik om røgfri arbejdstid erstattes med:

Rygepolitik Vejle kommune:

Vejle kommune har en sundhedsvision, som bygger på, at kommunen skal bidrage aktivt til sundhed og forebyggelse af sygdom.

Kommunen ønsker derfor aktivt at medvirke til et røgfrit arbejdsmiljø på kommunens arbejdspladser, hvor både medarbejdere og borgere m.fl. kan færdes, uden at blive udsat for de umiddelbare gener og sundhedsfarer der er ved rygning og passiv rygning.

Røgfri arbejdstid er et effektivt redskab til både at forebygge rygestart, fremme rygestop og sikre et røgfrit arbejdsmiljø.

En fælles tværgående rygepolitik udarbejdet mellem byråd, kommune og [adresse] for kommunens medarbejdere skal dels sikre udbredelse af røgfrie miljøer på kommunens arbejdspladser, samt sikre en ensartet rygepolitik på tværs af kommunens arbejdspladser.

Principper for rygepolitikken

Rygepolitikken gælder for alle medarbejdere og byrådspolitikere i Vejle kommune.

Rygepolitikken gælder på alle kommunens arbejdspladser/enheder, hvilket også omfatter de udendørs arealer, som hører til
bygninger/ejendomme hvor medarbejderen arbejder.

Arbejdstiden regnes fra det tidspunkt, hvor medarbejderens arbejdstid begynder til det tidspunkt, hvor medarbejderens arbejdstid slutter.

Når medarbejderen er på arbejde uden for kommunens matrikler f.eks. i forbindelse med deltagelse i møder eller på kurser ude af huset, eller har hjemmearbejde, eller er alene i egen bil, eller færdes på offentlige arealer i byens rum, er det ryge- politikken på det enkelte sted, som er gældende for medarbejderen.

For dagplejere gælder særlige regler jvf. Lovgivning.

Ledelsen kan lokalt regulere rygepolitikken i tilfælde, hvor medarbejdere har arbejdstid over flere døgn f.eks. i forbindelse med afvikling af kolonier, sommerhusophold eller lign. Eventuelle lokale reguleringer skal drøftes i det relevante LokalMED- udvalg forinden beslutningen træffes.

Rygepolitikken omfatter alle former for rygning, herunder også e-cigaretter.

Ledelsen på den enkelte arbejdsplads har ansvaret for, at samtlige medarbejdere er bekendt med ryge- politikken, og at den overholdes.

Overtrædelse af rygepolitikken håndteres ligesom overtrædelse af øvrige politikker på arbejdspladsen.”

Borgmesteren satte modforslaget fra Ny Borgerlige og De Konservative til afstemning.

For modforslaget stemte 6 medlemmer:

Uffe Bech, Oliver Danielsen, Christoffer Schou, Minna Nilsson, Kristina Nilsson, Gert Gregersen.

Imod modforslaget stemte et flertal på 24 medlemmer:

Karl Henriksen, Anne Dahl, Nora Eriksen, Nick Rasmussen, Kjeld Holst, Christine Andreasen, Jakob Østergaard, David Møller, Holger Danielsen, Flemming Jeppesen, Jan Mogensen, Mathias Møller, Mikkel Møller, Johannes Olsen, Caroline Mathiesen, Peter Jeppesen, Benjamin Jepsen, Georg Lauridsen, Jens Lund, Filippa Kjær, Nete Vestergaard, Annemette Mogensen , Helen Petersen og George Schultz.

Modforslaget er dermed bortfaldet.

For hovedforslaget stemte et flertal på 22 medlemmer:

Karl Henriksen, Anne Dahl, Nora Eriksen, Nick Rasmussen, Kjeld Holst, Christine Andreasen, Jakob Østergaard, David Møller, Holger Danielsen, Flemming Jeppesen, Jan Mogensen, Mathias Møller, Mikkel Møller, Johannes Olsen, Caroline Mathiesen, Peter Jeppesen, Benjamin Jepsen, Georg Lauridsen, Jens Lund, Filippa Kjær, Nete Vestergaard og Helen Petersen.

Imod hovedforslaget stemte 8 medlemmer:

Uffe Bech, Oliver Danielsen, Christoffer Schou, Minna Nilsson, Kristina Nilsson, Gert Gregersen, Annemette Mogensen og George Schultz.

Hovedforslaget er hermed godkendt.

Fraværende Kurt Thygesen.

Fraværende Åse Jensen. I stedet mødte Oliver Danielsen